Денизэ аргуэру пашэ мэхъу
УэрэджыIакIуэ ныбжьыщIэхэм я «Юная звезда» урысейпсо зэпеуэм и I лъэхъэнэр «Звезда» телеканалым къызэригъэпэщащ, УФ-м ЗыхъумэжыныгъэмкIэ и министерствэм и нэIэм щIэту. Абы ещанэ увыпIэр къыщихьащ Налшык къалэм щыщ, Япэ урысейпсо каналым къызэригъэпэща «Голос. Дети» проектым етIуанэ увыпIэр нэгъабэ къыщызыхьа икIи абы телъыджэу зыкъыщызыгъэлъэгъуа Хекилаевэ Денизэ.
«Юная звезда» урысейпсо зэпеуэм и I лъэхъэнэм я зэфIэкI щеплъыжащ къэралым и щIыналъэ зэмылIэужьыгъуэхэм щыщ уэрэджыIакIуэ ныбжьыщIэу 18. Абыхэм ящыщу балли 100 къэзыхьа цIыхуихым Денизи яхэхуащ. Республикэм исхэр зэрыгушхуэ икIи зэрыпагэ, Къэбэрдей-Балъкъэрым, Урысейм и «вагъуэ цIыкIу» хъуа пщащэ нэфIэгуфIэм уэрэд жыIэным щиIэ зэфIэкIыр иджыри зэ апхуэдэ щIыкIэкIэ къигъэнэIуащ. Куэдым ягу ирихьащ ди хэкуэгъу пщащэм Меладзе Валерий и «Метель» уэрэдыр зэригъэзэщIар. КъэпщытакIуэхэр Хекилаевэм и уэрэд жыIэкIэм итхьэкъуауэ псалъэ гуапэ куэд хужаIащ, чэнджэщ щхьэпэхэри къратащ, макъамэ гъуазджэм ехьэлIауэ.
Япэ урысейпсо каналым и «Сегодня вечером» программэм Денизэ и гъэсакIуэхэу Меладзехэ Валерийрэ Константинрэ ятеухуа и нэтыным иджыблагъэ ирагъэблэгъащ Денизэрэ и анэ Дианэрэ. Зэанэзэпхъум Меладзе зэкъуэшхэм тыгъэ хуащIащ щIакIуэ зырыз (хужьрэ фIыцIэрэ). Гъуазджэм, щэнхабзэм я цIыху телъыджэхэм ятеухуа нэтыныр гъэщIэгъуэн, щIэщыгъуэ ящыхъуащ. Абы екIуу зыкъыщигъэлъэгъуащ ди республикэр зэрыгушхуэ хъыджэбз ерыщым икIи жыджэрым.
Апхуэдиз гъэсэн зиIэ Меладзе Валерий теухуа нэтыным сыту пIэрэ Денизэ ирагъэблэгъэну и насып щIытекIуар? Абы и жэуапыр, дауи, гурыIуэгъуэщ. «Голос. Дети» проектыр къапщтэмэ, аркъудейм Денизэ щигъэзэщIа Меладзе и «Вера» уэрэдым Интернетым цIыху мелуан 15-м щIигъу щеплъащ.
ТЕКIУЖЬ Заретэ.
